《寄题吴子似所居二首·经德堂》
宋代·陈文蔚

上帝降斯民，厥安存秉彝。
古昔世教明，大道行坦夷。
裘葛顺冬夏，饮食弃渴饥。
非有慕于外，夫妇皆与知。
岳渎气既分，民风日浇漓。
仁义既榛塞，教化悲陵迟。
隐然善端著，不胜奸伪滋。
其至藉吾道，纷纷取世资。
阳尊若示公，阴叛实济私。
孟氏极雄辨，剖晰精毫釐。
言言七篇在，炳如日星垂。
千载嗟晦蚀，大义谁复提。
延陵有佳孙，好学谨操持。
传授有所自，源派分江西。
若为日用功，义利早辨之。
细读象山记，妙意良在兹。
愿言不为获，努力但耘耔。
堂前有松桂，年年长柯枝。
生意不自已，何心论报施。
请子对佳木，长哦经德诗。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。